วิปรัฐบาลและวิปฝ่ายค้าน เห็นตรงกันกรอบเวลาการอภิปรายจะให้จบภายในวันนี้เวลา 24.00 น. และลงมติวันพรุ่งนี้
นายวิรัช รัตนเศรษฐ์ ประธานคณะกรรมการประสานงานพรรคร่วมรัฐบาล หรือ วิปรัฐบาล กล่าวว่า หลังจากได้มีโอกาสพูดคุยประธานวิปฝ่ายค้าน ขณะนี้พรรคร่วมฝ่ายค้านเหลือ 10 ชั่วโมง แต่เนื่องจากต้องให้การประชุมฯจบภายในคืนนี้จึงได้ขอความร่วมมือปรับลดเวลาลง โดยให้เวลาฝ่ายค้านได้อภิปราย 7 ชั่วโมง 30 นาที ขณะที่รัฐบาลเหลือเวลาชี้แจง 1 ชั่วโมง          นายจุลพันธ์ อมรวิวัฒน์ ในฐานะวิปฝ่ายค้าน กล่าวว่า ฝ่ายค้านเห็นตรงกันกับประธานวิปรัฐบาล ต่อจากนี้ไปจะจำกัดให้มีการประท้วงน้อยลง เพื่อให้รัฐมนตรีได้มีโอกาสชี้แจง และจะตัดเวลา ส.ส.ที่จะอภิปรายบางคน เพื่อให้เกิดประสิทธิภาพมากที่สุด และเพื่อให้การประชุมจบลงในเวลา 24.00 น.ตามกรอบเวลาเดิม จะได้ลงมติภายในวันพรุ่งนี้ (20 ก.พ.64)        ทั้งนี้ นายชวน หลีกภัย ประธานสภาผู้แทนราษฎร ทำหน้าที่ประธานการประชุม กล่าวว่า พร้อมจะปฏิบัติตามกำหนดเวลาการอภิปรายของแต่ละฝ่ายที่ตกลงกันใหม่ได้ แต่คงต้องไปคุยกับรัฐบาลด้วย